Document ID: /roh_data/filtered/fineweb-2-filterrobots_roh.jsonl.gz/13638

Giapun sa perstgisa per crims da la Segunda Guerra mundiala
- Venderdi, 14.8.2015, 16:43
Il schef da la regenza giapunaisa, Shinzo Abe, deplorescha che ses pajais ha fatg suffrir innocents durant la Segunda Guerra mundiala. Quai ha Abe ditg en ina decleraziun a chaschun da la fin da la guerra avant 70 onns.
Surtut la China e la Corea dal Sid han spetgà cun tensiun questa decleraziun. Cunzunt quels dus stadis avevan patì da l’occupaziun giapunaisa e dal domini colonial. Omadus pajais avevan pretendì che Abe sa perstgisia sco quai che l'anteriur primminister Tomiichi Murayama aveva fatg.
Abe aveva respundì sinaquai che la generaziun suenter la guerra na duaja betg vegnir engrevgiada cun perstgisas che na mai chalian.
RR novitads 17:00